|  |  |
| --- | --- |
| Numri i lëndës: | 2018:006122 |
| Datë: | 30.04.2018 |
| Numri i dokumentit:  | 00031664 |

**P.nr. 142/18**

**NË EMËR TË POPULLIT**

**GJYKATA THEMELORE NË PEJË-DEPARTAMENTI I PËRGJITHSHËM -**me gjyqtaren Nushe Kuka Mekaj, me pjesëmarrjen e sekretares juridike Fitore Bojku, në çështjen penale kundër të pandehurit, A Gj, nga Peja, për shkak të veprës penale posedim i paautorizuar i narkotikëve, substancave psikotrope dhe analoge, nga neni 275 par.1,të KP-së, sipas aktakuzës së Prokurorisë Themelore në Pejë-Departamenti i Përgjithshëm PP/II.nr.2008/17,të dt.21.02.2018, pas mbajtjes së shqyrtimit fillestar të datës 26.04.2018, në prezencën e prokurorit të shtetit, Sanije Gashi Seferi, të pandehurit në të njëjtën ditë bie dhe shpall publikisht, ndërsa me dt. 30.04.2018, bie:

**A K T GJ Y K I M**

I pandehuri,

**A GJ,** i biri i A, i nënës Xh, e gjinisë L, i lindur me ............, në Pejë, me vendbanim në Pejë, Rr. “...............”, nr........, identifikohet në bazë të .................,.........., i gjendjes ................. ekonomike, posedon tel.nr. ................, shqiptar – shtetas i Republikës së Kosovës, mbrohet në liri.

**ËSHTË FAJTOR**

**Për shkak se:**

Me dt. 17.08.2017 rreth orës 23:15, në Pejë, në “.................” pa autorizim ka poseduar substancë narkotike të llojit Marihuanë, në atë mënyrë që përderisa i pandehuri po qëndronte në shoqëri me dëshmitarin A M, të njëjtëve i afrohet policia, ku gjatë kontrollit në trupin e të pandehurit, në xhepin e pantallonave, gjejnë një qese plastmasë të mbushur me substancë narkotike, e cila substancë pas ekzaminimit nga Agjencioni i Kosovës i Forenzikes ka rezultuar se përmban Kanabis ( Marihuanë) me peshë prej 0,65 gram,

**-** Me çka ka kryer vepër penale, posedim i paautorizuar i narkotikëve, substanca psikotrope ose analoge nga neni 275 par.2 të KP-së.

Andaj gjykata duke u bazuar në nenin 7, 41, 42 par 1 pika 1.1, 49 par 1 pika 1.1, 50, 51, 52, 73 dhe neni 275 par.2, të KP-së, nenit 245, 246, 248 par.1,2 dhe 4, nenit 365 dhe 366, të KPP-së, i shqipton:

**DËNIM ME KUSHT**

Ku më parë i vërteton dënim me burg në kohëzgjatje prej pesë (5) muaj, të njëjtën kohë urdhërohet që dënimi me burgim të mos ekzekutohen në afat prej një (1) viti, nëse i njëjti nuk kryen vepër tjetër penale.

I pandehuri obligohet në paguarjen e shpenzimeve të procedurës dhe të shpenzimeve të paushallit gjyqësor gjithsejtë njëzet (20) €, në afat prej 15 ditësh, pas plotfuqishmërisë së këtij aktgjykimi.

I pandehuri obligohet që të paguajë taksën për programin e kompensimit të viktimave të krimit, në shumë prej 30 euro, në afat prej 15 ditësh pas plotfuqishmërisë së këtij aktgjykimi.

Ndaj të pandehurit në kuptim të nenit 69 lidhur me nenin 62 par 2 lidhur me par 1 pika 2.6 të KP-së, shqiptohet

**DËNIMI PLOTËSUES –KONFISKOHET**- substanca narkotike e llojit Kanabis (Marihuanë), me peshë prej 0.65 gram.

**URDHËROHET-** që substanca narkotike e llojit Marihuanë e konfiskuar të shkatërrohet pas plotfuqishmërisë së këtij aktgjykimi.

**A R S Y E T I M**

Prokuroria Themelore në Pejë- Departamenti i Përgjithshëm, ka ngrit aktakuzë PP/II.nr.2008/17, të dt.21.02.2018, kundër të pandehurit A Gj, nga Peja, për shkak të veprës penale, posedim i paautorizuar i narkotikëve, substanca psikotrope ose analoge nga neni 275 par.1 të KPRK-së.

Prokurorja e shtetit ka bërë përmirësimin e cilësimit juridik të veprës penale si në dispozitiv të aktgjykimit, pasur parasysh peshën e substancës narkotike të përshkruar në dispozitiv të aktakuzës.

Me datë 26.04.2018, është caktuar dhe mbajtur seanca e shqyrtimit fillestar, bazuar ne dispozitën e nenit 244 të KPP-së, është konstatuar se prokurori i shtetit, ka përmbushur detyrimet që kanë të bëjnë me zbulimin e provave.

Në bazë të nenit 246, par.1 të KPP, i pandehuri është udhëzuar me të drejtat e tij, për të mos u deklaruar lidhur me çështjen , ose të mos përgjigjet në pyetje dhe nëse deklarohet, nuk ka për detyrë të inkriminojë vetveten ose të afërmit e tij, e as ta pranoj fajësinë, si dhe mund të mbrohet vet, ose nëpërmjet ndihmës juridike nga mbrojtësi sipas zgjedhjes së tij, të kundërshtoj aktakuzën dhe paanshmërinë e provave, të paraqitura në aktakuzë.

Pas leximit të aktakuzës së përmirësuar, gjykata është bindur se i pandehuri e ka kuptuar aktakuzën, i ka dhënë mundësinë që të deklarohet për pranimin ose mospranimin e fajësisë, duke e udhëzuar për rëndësinë dhe pasojat e pranimit të fajësisë, konform dispozitës së nenit 248 par 1 të KPP-së .

I pandehuri e ka pranuar fajësinë për veprën penale, e cila i vihet në barrë, i vetëdijshëm për pasojat e pranimit të fajësisë, pranimin e ka bërë vullnetarisht, pa presion nga askush.

Prokurori i Shtetit, është pajtuar me pranimin e fajësisë nga ana e të pandehurit, ngase pranimi i fajësisë është bërë në mënyrë vullnetare dhe mbështetet në provat të cilat i janë bashkangjitur aktit akuzues.

Duke pasur parasysh të lartcekurat gjykata e ka aprovuar pranimin e fajësisë nga ana e të pandehurit e bindur se janë përmbush kërkesat nga neni 248 pa.1 pika 1.1 deri 1.4 të KPP-së, se pranimi i fajësisë është bërë në mënyrë vullnetare i vetëdijshëm për natyrën dhe pasojat e pranimit te fajësisë dhe pranimi i fajit nga ana e tij është në mbështetje të fakteve të prezantuara në aktakuzë dhe nuk ka gjetur arsye për hedhje të aktakuzës meqë nuk përmban asnjë shkelje të qartë ligjore, ose gabime teknike.

Bazuar në nenin 248 par.4, të KPP-së, ka vazhduar me shqiptimin e dënimit.

Nga deklarata e prokurorit të shtetit dhe të pandehurit, gjykata gjeti se në veprimet e të pandehurit ekzistojnë të gjitha elementet qenësore subjektive dhe objektive të veprës penale posedim i paautorizuar i narkotikëve, substancave psikotrope dhe analoge, nga neni 275 par.2 të KP-së.

Me rastin e matjes dhe shqiptimit të dënimit gjykata për të pandehurin, mori parasysh rrethanat lehtësuese dhe rënduese që ndikojnë në llojin dhe lartësinë e dënimit në pajtim me nenin 73 par.1, të KP-së, ku si rrethana lehtësuese mori sjelljen e tij korrekte në gjykatë gjatë shqyrtimit, pranimin e fajësisë, premtimin se më nuk do të veprojë në kundërshtim me ligjin, ndërsa rrethana rënduese nuk gjeti, andaj të njëjtit i shqiptoi dënimin si në dispozitiv të këtij aktgjykimi.

Në bazë të nenit 52 të KP-së, dënimi me kusht mund ti shqiptohet kryesit të veprës penale për të cilin me ligj është i paraparë dënim me burgim deri në pesë vjet dhe për kryesin e veprës penale për të cilin është paraparë dënimi deri në dhjetë vjet burgim, nëse zbatohen dispozitat e zbutjes së dënimit. Në rastin konkret i pandehuri ka kryer veprën penale nga neni nga neni 275 par 2 të KP-së, për të cilin parashihet dënim burgim deri në 1(një vit.

Gjykata ka vlerësuar se dënimi i shqiptuar si në dispozitiv të aktgjykimit, është në proporcion me peshën e veprës penale, me sjelljet dhe rrethanat e kryesit sipas nenit 73 par.1 të KP-së, shkallën e rrezikshmërisë shoqërore dhe përgjegjësinë e saj, me bindje se dënimi i tillë do të ndikojë në risocializimin dhe riedukimin e kryesve, si dhe do të ndikojë tek të tjerët të mos kryejnë vepra penale, ngritjen e moralit dhe forcimin e detyrimit për respektimin e ligjit, çka është edhe qëllimi i dënimit sipas nenit 41 të KP-së.

Duke u bazuar ne nenin 450 par. 1 dhe 2 nën par. 2.1 dhe 2.6 të KPPRK-se, gjykata ka përcaktuar shpenzimet procedurale për paushallin gjyqësor në shumë prej 20 (njëzetë) euro, duke u bazuar ne shpenzimet qe janë shkaktuar nga fillimi i kësaj procedure e deri ne përfundimin e saj.

Vendimi për taksat e kompensimit të viktimave të krimit është marr në bazë të Qarkores për zbatimin e Ligjit, nr. 05/L-36.

Vendimi lidhur me konfiskimin e sendit është marr në kuptim të nenit 69 lidhur me nenin 62 par 2 lidhur me par 1 pika 2.6 të KP-së, është shqiptuar edhe dënimi plotësues i marrjes së sendit,

**GJYKATA THEMELORE NË PEJË-DEPARTAMENTI I PËRGJITHSHËM, P.nr. 142/18**

**Sekretarja juridike Gjyqtarja e vetme gjykuese**

 Fitore Bojku Nushe Kuka-Mekaj

**KËSHILLË JURIDIKE:**

Kundër këtij aktgjykimi është e lejuar ankesa

në afat prej 15 ditësh, Gjykatës së Apelit në Prishtinë,

pas marrjes së të njëjtit, e përmes kësaj gjykate.